  Анжелика Тихонова корреспондент Ижкарлэн 260 ар тырмонэзлы сӥзьыса, 4-тӥ гудырикошконысен 20-тӥ куарусёнозь Удмуртилэн шоркараз «Лето в городе» фестиваль ортчоз. Со сярысь Ижкар администрацилэн пресс-службаез ивортӥз. Сизьым арня ӵоже Ижкарын улӥсьёс но куноос классика крезьгур кылзыны, иммерсивной театре пыриськыны, кылбурчиосын тодматскыны но спорт тренировкаосы вуылыны быгатозы. Вордӥськонысен удмуртарняозь шоркарысь паркъёсын но скверъёсын нимысьтыз темаостл сӥзем программаос ужалозы. Нош кӧснуналъёсы Шор площадьын арняез йылпумъясь ужрад ортчоз. 4-9 гудырикошконэ - Удмурт филармонилэн «Музыка летом» фестивалез; 10-16 гудырикошконэ - Ижкарын улӥсьёсты егитъёслы «Будь в движении» спортъя фестивальын таза улыны, спортэн, творчествоен вырыны ӝуткалозы; 17-23 гудырикошконэ - «Мир закулисья» темая ужрадъёс ортчозы; 24-30 гудырикошконэ - «Фолк» крезьгурен тодматон;. 31-тӥ гудырикошконысен 6-тӥ куарусёнозь - «Читай, Ижевск» фестиваль; 7-13 куарусёнэ - Удмуртиын улӥсь горд йырсиё муртъёсты «Рыжий фестиваль» огазеялоз; 14-20 куарусёнэ - фестивалез йылпумъясь «Неделя оружейников». Ижкарын улӥсьёс но куноос ожгар вузъёсты адӟытонэ но пӧртэм мастер-классъёсы пыриськыны быгатозы. Нош 19-тӥ но 20-тӥ куарусёнэ Ижкарысь Шор площадьын ӧтем кизилиос кырӟалозы. Бадӟым фестиваль 20-тӥ куарусёнэ Пыӵал тӥрлык лэсьтӥсьёслэсь нуналзэ но Карлэсь нуналзэ пусъёнэн йылпумъяськоз Таяз арняе фестиваль улсын таӵе ужрадъёс чакламын: - 4-тӥ гудырикошконэ 21 часын – Удмурт филармониысь струнной квартетлэн концертэз (Киров нимо паркын); - 5-тӥ гудырикошконэ 19 часын – «Золотая мелодия» оркестрлэн «Кот в сапогах» выжыкылэз (Ялан ӝуась тыл дорысь сквер); - 6-тӥ гудырикошконэ 19 час 30 минутэ – «Арсенал-бэнд» оркестрысь солистъёслэн концертсы (Драгунов нимо скверын); - 7-тӥ гудырикошконэ 19 часын – «Золотая мелодия» оркестрлэн но Удмуртиысь «Век русского романса» капеллалэн концертсы (Усьтэм садын, кар администраци вӧзын); - 8-тӥ гудырикошконэ 21 часын – Удмуртиысь кун симфони оркестрлэн П. И. Чайковскийлы 180 ар тырмонлы сӥзем оpen air-ез (Шор площадьын). 8-тӥ гудырикошконэ Ижкарын егитъёслэн йӧскалык лулчеберетсыя «Тангыра» фестиваль ортчоз.  Тегъёс: Мерлык Лулчеберет Ижкар Удмуртия фестиваль гужем  